**Likumprojekta “Grozījumi Vides aizsardzības likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | 1. Likumprojekta “Grozījumi Vides aizsardzības likumā” (turpmāk – Likumprojekts) mērķis ir Eiropas Parlamenta un Padomes2004. gada 21. aprīļa Direktīvas 2004/35/EK par atbildību vides jomā attiecībā uz videi nodarītā kaitējuma novēršanu un atlīdzināšanu (turpmāk – Direktīva par atbildību vides jomā) 2. panta 1. punkta “b” apakšpunkta “ii” apakšpunkta pārņemšana Vides aizsardzības likumā (turpmāk – Likums), ietverot terminā “kaitējums ūdeņiem” ne tikai iekšzemes ūdeņus, bet arī jūras ūdeņus.  2. Likumprojekts paredz veikt grozījumus Likuma:  - 1. pantā, precizējot terminu “kaitējums ūdeņiem”, to attiecinot gan uz iekšzemes, gan jūras ūdeņiem, precizējot terminu “kaitējums videi”, nosakot, ka kaitējums ir kvantitatīvi vai kvalitatīvi nosakāmas būtiskas izmaiņas;  - 20. panta otrajā daļā, nosakot, ka valsts vides inspektoram ir dienesta apliecība, vienlaicīgi atsakoties no tādiem valsts vides inspektora atribūtiem kā žetons un formas tērps;  - papildinot informatīvo atsauci uz Eiropas Savienības direktīvām ar 7. punktu ar norādi uz Eiropas Parlamenta un Padomes 2013. gada 12. jūnija Direktīvu 2013/30/ES par to darbību drošumu, kas saistītas ar naftas gāzes darbībām jūrā, un ar kuru groza Direktīvu 2004/35/EK (turpmāk - Direktīva 2013/30/ES), jo ar šīs direktīvas 38. panta 1. punkta “b” apakšpunktu tiek grozīta Direktīva par atbildību vides jomā.  3. Veicot nepieciešamos grozījumus Likumā, Latvijas Republika (turpmāk – Latvija) būs pilnībā pārņēmusi Direktīvas par atbildību vides jomā normas, kā arī precizējusi mūsdienīgus valsts vides inspektora atribūtus.  4. Plānots, ka Likumprojektam būtu jāstājas spēkā pēc iespējas savlaicīgāk, lai panāktu atbilstību Eiropas Savienības (turpmāk – ES) tiesībām, pārņemot Direktīvas par atbildību vides jomā prasības. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | * Eiropas Parlamenta un Padomes 2013. gada 12. jūnija Direktīvas 2013/30/ES par to darbību drošumu, kas saistītas ar naftas gāzes darbībām jūrā, un ar kuru groza Direktīvu 2004/35/EK 38. panta 1. punkta pārņemšana Latvijas tiesību aktos; * Eiropas Parlamenta un Padomes2004. gada 21. aprīļa Direktīvas 2004/35/EK par atbildību vides jomā attiecībā uz videi nodarītā kaitējuma novēršanu un atlīdzināšanu 2. panta 1. punkta “b” apakšpunkta “ii” apakšpunkta pārņemšana Latvijas tiesību aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas tiesību aktos līdz šim nav pārņemts Direktīvas 2013/30/ES 38. panta 1. punkts attiecībā uz grozījumu Direktīvas par atbildību vides jomā2. panta 1. punkta “b” apakšpunktā, papildinot minētās direktīvas termina “kaitējums ūdeņiem” definīcijā jau ietverto kaitējumu, kas būtiski nelabvēlīgi ietekmē iekšējos virszemes ūdeņus, pārejas ūdeņus un gruntsūdeņus[[1]](#footnote-3), ar kaitējumu, kas būtiski nelabvēlīgi ietekmē attiecīgo jūras ūdeņu vides stāvokli[[2]](#footnote-4), ciktāl šie jūras vides stāvokļa konkrētie aspekti nav jau aplūkoti Eiropas Parlamenta un Padomes 2000. gada 23. oktobra Direktīvā 2000/60/EK, ar ko izveido sistēmu Kopienas rīcībai ūdens resursu politikas jomā (turpmāk – Ūdens struktūrdirektīva).  Latvija līdz 2018. gada 30. septembrim ir apņēmusies veikt atbilstošus grozījumus Vides aizsardzības likumā, kas cita starpā atrunā kaitējuma videi (dabas resursiem) nosacījumus un paredz atbildību par videi nodarīto kaitējumu, kā to noteic Direktīva par atbildību vides jomā. Veicot Likumprojektā ierosinātās izmaiņas, Latvija būs pilnībā pārņēmusi Direktīvas par atbildību vides jomā prasības.  Direktīvas par atbildību vides jomā pamatmērķis ir videi nodarītā kaitējuma vai tiešu šāda kaitējuma draudu novēršana un atlīdzināšana, realizējot principu “piesārņotājs maksā”, kas noteikts Līguma par Eiropas Savienības darbību 191. un 192. pantā.  Direktīva par atbildību vides jomā nav izstrādāta un apstiprināta kā vispārināts un plašs tiesiskais regulējums visiem dabas resursiem un dabas objektiem, tā neskar tradicionālā kaitējuma kompensācijas tiesības, ko piešķir kāds attiecīgs starptautisks nolīgums attiecībā uz civiltiesiskās vai krimināltiesiskās atbildības reglamentēšanu. Direktīva par atbildību vides jomā orientējas tikai uz tiem dabas resursiem un piesārņojošām darbībām, kas jau regulēti citos ES tiesību aktos; tā jāpiemēro profesionālām darbībām, kas apdraud cilvēka veselību un vidi, turklāt tā noteic, ka ir jābūt vienam vai vairākiem identificētiem piesārņotājiem, kaitējumam jābūt konkrētam un aprēķināmam, jānosaka cēloņsakarība starp kaitējumu un identificēto piesārņotāju, cenšoties izmantot riska novērtēšanas procedūras[[3]](#footnote-5) un identificējot tiešus kaitējuma draudus, kas nozīmē pietiekamu varbūtību tam, ka tuvākajā nākotnē notiks kaitējums videi.  Līdz ar to Direktīva par atbildību vides jomā terminu “kaitējums videi” ierobežo ar trīs faktoriem, jo tas attiecas uz:  1) noteiktiem dabas resursiem (ūdeņiem, aizsargājamām sugām, dabiskajiem biotopiem, augsni, zemes dzīlēm);  2) noteiktām darbībām, piemēram, kaitējumu videi, ko izraisījusi kāda no profesionālajām darbībām - piesārņotāja novadīšana vai ieplūdināšana ūdeņos, kam nepieciešama atļauja vai reģistrācija, kaitējumu aizsargājamām sugām un biotopiem, kā arī jebkādiem tiešiem kaitējuma draudiem, kas radušies saistībā ar operatora kļūdu vai nolaidību, bīstamu kravu pārvadāšanu vai ģenētiski modificēto mikroorganismu transportēšanu u.c.;  3) būtiskām negatīvām izmaiņām vidē, ne katru dabas resursu aizskārumu ar kaitīgu ietekmi.[[4]](#footnote-6)  Termins “kaitējums” Direktīvas par atbildību vides jomā izpratnē ir vienīgi tiesiski nozīmīgas negatīvas izmaiņas, kas noteiktas saskaņā ar normatīviem aktiem. Būtisku nelabvēlīgu ietekmi nosaka pēc noteiktiem kritērijiem attiecībā pret noteikto pamatstāvokli[[5]](#footnote-7), izvērtējot radītās slodzes (piemēram, piesārņojumu), to veidus (fizikāls, ķīmisks vai bioloģisks kaitējums), apjomus, kvantitatīvos (skaitliskus datus) un kvalitatīvos (piemēram, ekoloģiskās kvalitātes) parametrus:   * jūras ūdeņiem, kad tiek pasliktināts jūras vides stāvoklis, šie parametri noteikti Ministru kabineta (turpmāk – MK) 2010. gada 23. novembra noteikumos Nr. 1071 “Prasības jūras vides stāvokļa novērtējumam, laba jūras vides stāvokļa noteikšanai un jūras vides mērķu izstrādei”; * pazemes ūdeņiem - MK 2009. gada 13. janvāra noteikumos Nr. 42 “Noteikumi par pazemes ūdens resursu apzināšanas kārtību un kvalitātes kritērijiem”; * virszemes ūdeņiem - MK 2004. gada 19. oktobra noteikumos Nr. 858 “Noteikumi par virszemes ūdensobjektu tipu raksturojumu, klasifikāciju, kvalitātes kritērijiem un antropogēno slodžu noteikšanas kārtību”; * virszemes un pazemes ūdeņiem, kā arī notekūdeņiem - MK 2002. gada 22. janvāra noteikumos Nr. 34 “Noteikumi par piesārņojošo vielu emisiju ūdenī”; * īpaši aizsargājamām sugām un biotopiem – MK 2007. gada 27. marta noteikumos Nr. 213 “Noteikumi par kritērijiem, kurus izmanto, novērtējot īpaši aizsargājamām sugām vai īpaši aizsargājamiem biotopiem nodarītā kaitējuma ietekmes būtiskumu” u.c.   MK 2007. gada 24. aprīļa noteikumi Nr. 281 “Noteikumi par preventīvajiem un sanācijas pasākumiem un kārtību, kādā novērtējams kaitējums videi un aprēķināmas preventīvo, neatliekamo un sanācijas pasākumu izmaksas”[[6]](#footnote-8) nosaka tieša kaitējuma draudu gadījumus, nelabvēlīgas ietekmes būtiska riska novēršanas nepieciešamību, sanācijas mērķus un metodes, kā arī kārtību, kādā novērtē kaitējumu videi un aprēķina preventīvo, neatliekamo un sanācijas pasākumu izmaksas, zaudējumu atlīdzināšanu par īpaši aizsargājamo sugu indivīdu un biotopu iznicināšanu vai bojāšanu. Kritēriji sanācijas metodēm atbilstoši nodarītajam kaitējumam ūdeņiem, īpaši aizsargājamām sugām vai īpaši aizsargājamiem biotopiem ir noteikti: ietekme uz cilvēku veselību un sabiedrības drošību, izmaksas, pakāpe, līdz kādai izvēlētā metode novērsīs turpmāko kaitējumu un izvairīšanos no papildu kaitējuma, panākumu varbūtība, sociāli ekonomiskie aspekti u.c.  Veikt nepieciešamās izmaiņas Likumā – attiecināt terminu “kaitējumu ūdeņiem” ne tikai uz iekšzemes ūdeņiem, bet arī uz jūras ūdeņiem – paredz Direktīvas 2013/30/ES 38. panta 1. punkts, ar kuru groza Direktīvas par atbildību vides jomā 2. panta 1. punkta “b” apakšpunktu, nodalot kaitējumu, kas būtiski nelabvēlīgi ietekmē iekšējos virszemes ūdeņus, pārejas ūdeņus un pazemes ūdeņus no tā kaitējuma, kas būtiski nelabvēlīgi ietekmē attiecīgo jūras ūdeņu vides stāvokli[[7]](#footnote-9), nosakot atrunu, ciktāl šie jūras vides stāvokļa konkrētie aspekti nav jau aplūkoti Ūdens struktūrdirektīvā (attiecībā uz piekrastes un pārejas ūdeņiem). Minētā atruna tādējādi novērš pārklāšanos termina daļā par iekšējiem jūras ūdeņiem. Prasības, kas tika noteiktas Direktīvas 2013/30/ES 38. panta 1. punktā, Latvijai bija jāpārņem līdz 2015. gada 19. jūlijam.  Arī Jūras stratēģijas pamatdirektīvas mērķis ir līdzīgs Direktīvas par atbildību vides jomā mērķim, un tas ir: samazināt nelabvēlīgu ietekmi uz jūras ūdeņiem neatkarīgi no tā, kur šī ietekme rodas, piemērot ekosistēmu pieeju cilvēku darbību vadībai, vienlaicīgi veicinot jūras preču un pakalpojumu ilgtspējīgu izmantošanu un jūras videi nodrošināt vai saglabāt labu vides stāvokli.  Jūras stratēģijas pamatdirektīvas normas Latvijā pārņemtas ar Jūras vides aizsardzības un pārvaldības likumu, definējot Latvijas jūras ūdeņus, kā arī uzliekot par pienākumu nodrošināt jūras vides aizsardzību un pārvaldību, panākot un saglabājot labu jūras vides stāvokli, novēršot vai samazinot to, ka piesārņojums būtiski ietekmē vai apdraud jūras bioloģisko daudzveidību, jūras ekosistēmu, cilvēku veselību vai likumīgu jūras izmantošanu.  Jūras vides stāvoklis, uz ko attiecas kaitējums vai tieši kaitējuma draudi, ir vispārējs jūras vides stāvoklis, ko nosaka, ņemot vērā jūras ekosistēmas struktūru, funkcijas un jūrā vai ārpus tās notiekošos procesus, dabiskos fizikāli ģeogrāfiskos, bioloģiskos, ģeoloģiskos un klimata faktorus, kā arī fizikālos, akustiskos un ķīmiskos apstākļus, tai skaitā apstākļus, kas radušies cilvēka darbības rezultātā.  Spēkā esošās Likuma 1. panta astotā daļa līdz šim noteica, ka “kaitējums ūdeņiem” ir “jebkāds kaitējums, kuram ir būtiska nelabvēlīga ietekme uz konkrēta ūdensobjekta ekoloģisko vai ķīmisko kvalitāti, kvantitatīvo stāvokli vai ekoloģisko potenciālu”, tādējādi sašaurinot termina “ūdeņi” definīciju. Saskaņā ar Ūdens struktūrdirektīvu un Ūdens apsaimniekošanas likumu termins “ūdensobjekts” neietver visus iekšzemes ūdeņus un nevar tikt attiecināts uz visiem jūras ūdeņiem.  Likumprojekts un tā anotācija izstrādāti, lai precīzi pārņemtu Direktīvas par atbildību vides jomā un Direktīvas 2013/30/ES prasības attiecībā uz:   1. terminu “kaitējums ūdeņiem”, Likumprojekta 1. panta 8. punkta definīcijā ietverot gan virszemes ūdeņus atbilstoši Ūdens struktūrdirektīvā definētajam, gan jūras ūdeņus atbilstoši Jūras stratēģijas pamatdirektīvai, ciktāl jūras ūdeņi jau nav aptverti ar iekšzemes ūdeņu regulējumu; 2. termina “kaitējums videi” definīciju Likumprojekta 1. panta 9. punktā, akcentējot, ka kaitējums videi, tajā skaitā ūdeņiem, ir kvantitatīvi vai kvalitatīvi nosakāmas būtiskas nelabvēlīgas dabas resursu izmaiņas vai ar dabas resursu saistīto funkciju pasliktināšanās;   Tādējādi Likumprojektā termins “kaitējums ūdeņiem” ietver kaitējumu divām vides (ūdeņu) komponentēm:  iekšzemes ūdeņiem, kas saskaņā ar “Ūdens apsaimniekošanas likuma” 1. panta 6. punktu ir visi stāvošie un tekošie ūdeņi uz zemes virsmas, kā arī visi pazemes ūdeņi uz sauszemes pusi no bāzes līnijas (pamatlīnijas, no kuras mēra teritoriālās jūras ūdeņus);  jūras ūdeņiem, kas saskaņā ar “Jūras vides aizsardzības un pārvaldības likuma” 1. panta trešo daļu ir Baltijas jūras ūdeņi, kas saskaņā ar nacionālajiem un starptautiskajiem tiesību aktiem ir Latvijas jurisdikcijā, tas ir, Latvijas iekšējie jūras ūdeņi, teritoriālā jūra un ekskluzīvā ekonomiskā zona tiktāl, ciktāl jūras ūdeņi nepārklājas ar jau iekšzemes ūdeņu regulējumā ietvertajiem.  Informatīva atsauce uz Eiropas Savienības direktīvām tiek papildināta ar 7. punktu, atsaucoties uz Eiropas Parlamenta un Padomes 2013. gada 12. jūnija direktīvu 2013/30/ES par to darbību drošumu, kas saistītas ar naftas gāzes darbībām jūrā, un ar kuru groza Direktīvu 2004/35/EK.  Attiecībā uz valsts vides inspektora darba atribūtu piemērošanu mūsdienu situācijai Likuma 20. panta otrā daļas esošā redakcija noteic, ka valsts vides inspektoram ir apliecība, žetons un formas tērps, kā arī nosaka pilnvarojumu Ministru kabinetam apstiprināt apliecības, žetona un formas tērpa paraugu. Minētais noteikts Ministru kabineta 2008. gada 2. janvāra noteikumos Nr. 4 “Noteikumi par valsts vides inspektoru apliecību, žetonu un formas tērpu paraugu”. Praksē apliecības un darba apģērbu aprakstu un nēsāšanas kārtību valsts vides inspektoriem apstiprina Valsts vides dienesta un Dabas aizsardzības pārvaldes ģenerāldirektori. Savukārt žetonu un formas tērpu nodrošināšanai būtu jātērē papildus resursi, turklāt tie nav mūsdienīgi; arī minētajos MK noteikumos noteiktais apliecības paraugs neatbilst mūsdienu prasībām. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija, Valsts vides dienests, Dabas aizsardzības pārvalde |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visas fiziskās un juridiskās personas, jo īpaši operatorus “Vides aizsardzības likuma” 1. panta 11. punkta izpratnē ‑ privātpersonas, atvasinātas publiskas personas, tiešās vai pastarpinātās pārvaldes iestādes, kuras veic profesionālu darbību vai ir atbildīgas par šādas darbības veikšanu vai kurām ir noteicošā ekonomiskā ietekme uz profesionālās darbības tehnisko izpildījumu, vai kuras saņēmušas atļauju attiecīgās profesionālās darbības veikšanai vai pieteikušas attiecīgās darbības veikšanu, un kuru darbība rada vai potenciāli var radīt kaitējumu vai tiešus kaitējuma draudus virszemes un jūras ūdeņiem, kā arī privāto iekšzemes ūdeņu īpašniekus, publisko iekšzemes ūdeņu valdītājus. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskā regulējuma ietekme uz tautsaimniecību un sabiedrības mērķgrupām – uz uzņēmējdarbības vidi, maziem, vidējiem uzņēmumiem, mikrouzņēmumiem un jaunuzņēmumiem un uz nevalstiskajām organizācijām būs neievērojama, ja vien netiks nodarīts kaitējums iekšzemes un jūras ūdeņiem. Likumprojektam būs pozitīva ietekme uz vidi un cilvēku veselību.  Atsakoties no žetoniem un formas tērpiem valsts vides inspektoriem, tiks samazināti izdevumi to nodrošināšanai. |
| 3. | Administratīvo izmaksu monetārs novērtējums | Papildus izmaksas valsts budžetam var rasties tikai tādā gadījumā, ja Latvija neizpilda Direktīvas par atbildību vides jomā 2. panta 1. punkta “b” apakšpunkta “ii” apakšpunkta un direktīvas 2013/30/ES 38. panta 1. punkta prasību pārņemšanu Latvijas tiesību aktos, un pēc Komisijas ierosinātas pārkāpuma procedūras, kas nonākusi tiesvedības stadijā, Eiropas Savienības Tiesa ar nolēmumu piespriež Latvijai finanšu sankcijas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Veicot grozījumus Likuma 20. panta otrajā daļā, spēku zaudē Ministru kabineta 2008. gada 2. janvāra noteikumi Nr. 4 “Noteikumi par valsts vides inspektoru apliecību, žetonu un formas tērpu paraugu”. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojektā tiek pārņemtas šādas Eiropas Savienības tiesību aktu – direktīvu prasības:   * Eiropas Parlamenta un Padomes2004. gada 21. aprīļa Direktīvas 2004/35/EK par atbildību vides jomā attiecībā uz videi nodarītā kaitējuma novēršanu un atlīdzināšanu 2. panta 1. punkta “b” apakšpunkta “ii” apakšpunkts; * Eiropas Parlamenta un Padomes 2013. gada 12. jūnija Direktīvas 2013/30/ES par to darbību drošumu, kas saistītas ar naftas gāzes darbībām jūrā, un ar kuru groza Direktīvu 2004/35/EK 38. pants |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | * Eiropas Parlamenta un Padomes 2013. gada 12. jūnija Direktīvas 2013/30/ES par to darbību drošumu, kas saistītas ar naftas gāzes darbībām jūrā, un ar kuru groza Direktīvu 2004/35/EK (direktīva 2013/30/ES) * Eiropas Parlamenta un Padomes2004. gada 21. aprīļa Direktīvas 2004/35/EK par atbildību vides jomā attiecībā uz videi nodarītā kaitējuma novēršanu un atlīdzināšanu (Direktīva par atbildību vides jomā) | | |
| A | B | C | D |
| Direktīvas 2013/30/ES 38. panta 1. punkts | Likumprojekta 1. pants | Pārņemts pilnībā | Likumprojekts stingrākas prasības neparedz |
| Direktīvas 2004/35/EK  2. panta 1. punkta “b” apakšpunkta “ii” apakšpunkts | Likumprojekta 1. pants | Pārņemts pilnībā | Likumprojekts stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7. punktu sabiedrības pārstāvji tika informēti par iespēju līdzdarboties, publicējot paziņojumu par Likumprojektu Vides aizsardzības un reģionālās attīstības ministrijas tīmekļvietnē: [www.varam.gov.lv](http://www.varam.gov.lv). |
| 2. | Sabiedrības līdzdalība projekta izstrādē | Likumprojekts tika ievietots Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv) sadaļā “Sabiedrības līdzdalība” 2018. gada 1. martā. |
| 3. | Sabiedrības līdzdalības rezultāti | Komentāri par Likumprojektu netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija, Valsts vides dienests, Dabas aizsardzības pārvalde |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Likumprojekta īstenošana tiks veikta esošo cilvēkresursu ietvaros. Saistībā ar likumprojekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Bruņeniece 67026440

[ieva.bruneniece@varam.gov.lv](mailto:ieva.bruneniece@varam.gov.lv)

1. Visi ūdeņu veidi noteikti Eiropas Parlamenta un Padomes 2000. gada 23. oktobra Direktīvā 2000/60/EK, ar ko izveido sistēmu Kopienas rīcībai ūdens resursu politikas jomā [↑](#footnote-ref-3)
2. Kā tas definēts Eiropas Parlamenta un Padomes 2000. gada 23. oktobra Direktīvā 2008/56/EK, ar ko izveido sistēmu Kopienas rīcībai jūras vides politikas jomā (turpmāk – Jūras stratēģijas pamatdirektīva) [↑](#footnote-ref-4)
3. Piemēram, saskaņā ar Starptautiskās Standartizācijas organizācijas standartiem ISO 31000:2018 par riska pārvaldību - vadlīnijām un ISO 31010:2009 par riska pārvaldību – riska izvērtējuma metodēm, Eiropas Komisijas dienestu darba dokumentu “Riska novērtēšanas un kartēšanas vadlīnijas katastrofu pārvaldībai”, SEC(2010) 1626 [↑](#footnote-ref-5)
4. Rozenberga L. Videi nodarītā kaitējuma tiesiskā regulējuma izmaiņas Eiropas Savienības tiesību ietekmē. Juridiskā zinātne, Nr.2, 2011, 151.lpp. - <https://www.journaloftheuniversityoflatvialaw.lu.lv/fileadmin/user_upload/lu_portal/projekti/journaloftheuniversityoflatvialaw/No2/L_Rozenberga.pdf> [↑](#footnote-ref-6)
5. Eglāja L., 2014., “Zaudējumu apmēra noteikšana par kaitējumu videi”, studiju darbs - <https://videstiesibas.files.wordpress.com/2014/09/eglaja-zaudejumu-apmera-noteiksana-par-kaitejumu-videi.pdf> [↑](#footnote-ref-7)
6. Izdoti saskaņā ar Likuma 27. panta trešās daļas 5. punktu, 28. panta sesto daļu, 31. panta trīspadsmito daļu un 34. panta otro daļu un Sugu un biotopa aizsardzības likuma 4. panta 3. punktu. [↑](#footnote-ref-8)
7. Kā tas definēts Eiropas Parlamenta un Padomes Direktīvā 2008/56/EK, ar ko izveido sistēmu Kopienas rīcībai jūras vides politikas jomā (turpmāk – Jūras stratēģijas pamatdirektīva) [↑](#footnote-ref-9)